ـــــ تېخى بايىلا قارا لىباسلىق بىر جاناب تاغ تەرەپكە قاراپ ماڭدى، پەمىمچە تاغقا چىقىپ كەتتىغۇ-دەيمەن، ئېتى مانا بۇ يەردە  تۇرۇپتۇ، ـــــ دېدى قوللىرىنى پۇللاڭلىتىپ. ھارۋىكەش ھارۋىسىنى سودىگەر كۆرسەتكەن تەرەپكە دىۋىتىپ بېرىپ، يول بويىدىكى يوغان بىر تۈپ دەرەخكە باغلاپ قويۇلغان چىلان تورۇق ئاتنى كۆردى، ئىگەرنىڭ قۇشبېشىغا كۆك ماتا بوغچا ئېسىلغان ئىدى. ھارۋىكەش ھارۋىسىدىن سەكرەپ چۈشۈپ، پالاقشىپ دېگۈدەك ئاتنىڭ يېنىغا كەلدى ۋە ئىگەرگە ئېسىلغان كۆك ماتا بوغچىنى ئۆرۈپ سىنچىلاپ، سومكىغا كەشتىلەنگەن «دەريا-ئېقىن مەھكىمىسى» دېگەن ئۈچ سۆزنى كۆردى. ھارۋىكەش خۇشاللىقىدىن سەكرەپ كەتتى: